***Ҳайит намози тезисига илова***

**Муҳтарам жамоат!**

**Куни кеча Ўзбекистон Республикаси Президенти Шавкат Мирзиёевнинг "Ўзбекистон халқига Рамазон ҳайити табриги” эълон қилингани улуғ айём кунларида мўмин-мусулмон халқимизни чексиз мамнун этди.**

**Айниқса, ушбу табрикдаги** Ислом динининг эзгу қадриятлари бугунги кунда Янги Ўзбекистонда амалга оширилаётган ислоҳотларга нақадар уйғун ва ҳамоҳанг экани Рамазон ойида янада яққол намоён бўлгани алоҳида қайд этилган. Ҳақиқатан бу йилги Рамазон ойи юртимизда янада файз-баракали ўтди. Ҳудудларда хайру саховат тадбирлари, эҳтиёжманд инсонларга ёрдам қўлини чўзиш каби савоби улуғ амаллар уюшқоқлик билан амалга оширилди.

**Давлатимиз Раҳбари табрикларида** маънавий покланиш, сабр-қаноат, шукроналик, хайру саховат фазилатлари улуғланадиган ушбу ойни миллий анъана ва қадриятларимизга мос тарзда, юксак савияда ўтказиш, юртимиз мусулмонлари ибодат амалларини эмин-эркин адо этишлари учун барча шароитлар яратилганини алоҳида таъкидланган. Дарҳақиқат, юртимиздаги 2100 дан ортиқ масжидда таровеҳ намози ўқилиб, шундан 1 700 дан зиёдида 27 кун давомида Қуръони карим хатм қилинди. Шунингдек, ўлкамиздаги 9,5 минг маҳаллада ифторлик дастурхонлари ёзилди.

Айниқса, бу муборак ойнинг ***“Рамазон – саховат, бирдамлик ва бағрикенглик ойи”*** деган ғоя асосида ўтказилгани жамиятимизда тинчлик, дўстлик, меҳр-оқибат ва саховат муҳитини янада мустаҳкамлашга хизмат қилди.

**Табрикда** Ислом – бу аввало, одамийлик, илм-фан, билим ва маърифат, эзгу фазилатларни улуғлаш таълимоти эканига катта урғу қаратилган. Айни шу мақсадда юртимизда янги-янги илмий-маърифий марказлар, диний йўналишдаги таълим масканлари, қутлуғ зиёратгоҳлар барпо этилиб, самарали фаолият олиб бораётгани барчани мамнун этмоқда.

Албатта, бундай хайрли ислоҳотлар, байрамлар, шодиёналар тинч-осойишта элга татийди. Зеро, тинчлик ва тотувлик ҳар бир жамиятнинг энг катта бойлиги ҳисобланади. Юртимизда тинчлик-осойишталик ҳукм суриши Аллоҳнинг буюк неъматидир.

Парвардигори олам юртимиз тинчлигини мустаҳкам, халқимиз ҳаётини бундан-да фаровон, муборак Рамазонда бошланган хайрли ишларни йил бўйи бардавом қилсин. Барчаларимизни яна Рамазонларга етказсин.

Рамазон ҳайитингиз муборак бўлсин!